**Referat af institutledermøde**

tirsdag den 20. september 2016.

Til stede var: Dekanen, prodekanen, Steffen Nordahl Lund, Anne Jensen, Per Krogh Hansen, Martin Rheinheimer, Mads Funding og Gitta Stærmose.

Per Krogh Hansen var fraværende med afbud.

Lektor Ane Qvortrup og lektor Henning Pryds deltog i behandlingen af dagsordenens punkt 2. Projektleder Caroline Zoffmann Jessen deltog i behandlingen af dagsordenens punkt 2 og 6 a).

## Punkterne blev behandlet i rækkefølgen: 1, 2, 6, 3 – 5, 7.

## Ad 1. Godkendelse af referat af møde den 16. august 2016.

Godkendt.

## Ad 2. Dimensioneringsomstillingspuljen.

Institutlederkredsen har tidligere besluttet at invitere en række ansøgere til en nærmere projektpræsentation og drøftelse på institutledermøderne.

1. Dekanen bød velkommen til Ane Qvortrup, der præsenterede forskningsprojektet ”Datadrevet frafaldseliminering og øget studenterkvalitet”, dets mål, delmål og indsatser. Der er tale om en systematisk undersøgelse af sammenhænge mellem frafald og undervisnings- og studiemiljø samt årsager til frafald. Undersøgelsen forventes at generere mere nuanceret viden om frafald og årsager og give mulighed for at handle diagnostisk inden frafald. Tre BA-uddannelser og to kandidatuddannelser, der er særligt frafaldsramte, vil indgå i undersøgelsen. Der skal korreleres mellem de forskellige datasæt, herunder eksisterende frafaldsundersøgelser, supplerende optagelseskriterier/testresultater samt øvrige tiltag for mindskelse af frafald.

Institutlederkredsen stillede opklarende spørgsmål til præsentationen. Ansøger vil få meddelelse om beslutning senest den 4. oktober 2016.

1. Dekanen bød velkommen til Henning Pryds, der præsenterede projektet ”Videreudvikling og kvalificering af medieuddannelsernes strategiske forskningsområder”

Det fremgik af Henning Pryds’ præsentation, at fokus er på udvikling og fremtidssikring af medievidenskab, der er en relativ central akse i humanioras uddannelsesportefølje. Der blev redegjort for en fortsættelse af medievidenskabs udviklingsstrategi og tiltag. Budget og ressourceforbrug blev gennemgået.

Dekanen præciserede, at der lægges vægt på generaliserbarhed ud over det enkelte studium.

Institutlederkredsen stillede opklarende spørgsmål til præsentationen. Ansøger vil få meddelelse om beslutning senest den 4. oktober 2016.

## Anne Jensen bemærkede, at dagens fremlægninger har givet et godt beslutningsfundament. Det bør overvejes at invitere fremtidige ansøgere med henblik på fremlægning på institutledermøder.

Ad 3. Æresdoktorer 2017.

De indkomne forslag fra henholdsvis Institut for Design og Kommunikation og Institut for Sprog og Kommunikation blev drøftet.

Institutlederkredsen besluttede, at der skal arbejdes videre med forslag fra Institut for Design og Kommunikation med henblik på tildeling af æresdoktorgraden i 2017.

Institutlederkredsen besluttede herudover følgende ’turnus’ for årene 2018 og 2019:

2018: kandidatforslag fra Institut for Sprog og Kommunikation

2019: kandidatforslag fra Institut for Historie (amerikanske studier)

Ad 4. Interne frikøbssatser.

Et oplæg om at hæve satsen for interne HUM-frikøb blev godkendt. Beslutningen er begrundet i en forventning om at frikøbsmidlerne primært anvendes til ansættelse af VIP-medarbejdere med henblik på varetagelse af undervisningsopgaver. Bilag.

Ad 5. Nyt fra

Direktionen/dekanen/HSU:

Dekanen orienterede om

Humanioras Ligestillingsudvalgs første formelle møde. Sharon Millar er udpeget som formand. Udvalget vil beskæftige sig med diversitet i mere bred forstand, herunder også understøtning af en inkluderende arbejdsplads/kultur.

RIO-organisationen og sammensætningen af styregrupper, forslag til PI’s og WP’s.

DIGHUMLAB-ansøgning er gået videre.

PlatformX, der er et radikalt innovationssystem, hvor SDU’s måde at undervise og skabe læring på, bliver udfordret gennem tests og eksperimenter. Rektor sidder for bordenden af projektet. Steffen Nordahl Lund, der repræsenterer Det Humanistiske Fakultet i PlatformX, orienterede om status.

Institutlederne:

Steffen Nordahl Lund orienterede om pilotforsøg med maskinoversættelse af engelsk studieordning til engelsk (forsøget viste, at oversættelsen idiomatisk ikke var på det fornødne niveau); statistisk forskningsassistance; internationale medarbejderes udfordringer i forhold til adgang til interne procedurer, formalia, kulturforståelse m.m. Der var bred enighed om, at dette skal håndteres bedre.

Anne Jensen om eksterne forskningsansøgninger.

Martin Rheinheimer orienterede om medarbejdernes holdning til brug af EasyTranslate A/S og opfattelse af manglende fleksibilitet i forhold til bevillinger og benyttelse af alternative oversættere. Mads Funding oplyste, at det er muligt at søge om dispensation, såfremt faglige argumenter ligger til grund.

Institutlederne orienterede generelt om ansættelser.

Sekretariatschefen orienterede om stillinger og rokader i øvrigt.

Prodekanen meddelte, at der etableres et CMS-kursus målrettet de humanistiske ph.d.-studerende. Kurset vil være ECTS-berettiget og forventes udbudt første gang i foråret 2017. Kurset etableres på foranledning af de ph.d.-studerende.

Ad 6. Arrangementer.

1. Jubilæumsarrangement – instituttemaer.

Der holdes møde med institutternes oplægsholdere mandag den 26. september med henblik på præcisering af format og rammer. Der blev orienteret om alumnedeltagelse.

1. Julefest.

Fakultetets julefest holdes den 9. december kl. 21 i The Winter Garden. Fakultetssekretariatet er i anledning af SDU’s jubilæumsår arrangør af julefesten.

Arrangering af fakultetets julefest vil fremover gå på skift mellem de respektive institutter (Odense) og fakultetssekretariatet.

Ad 7. Eventuelt.

Intet.

Orienteringspunkter:

Studieledelse – opfølgning på ledelsesseminaret.

Udsat.

Med venlig hilsen

Simon Møberg Torp

dekan